
Š T A T Ú T

RADY ŠKOLY PRI  Základnej škole Chotča


V súlade so zákonom NR SR č.321/2025 Z.z. o školskej správe a o zmene a doplnení niektorých zákonov (ďalej len „zákon o školskej správe“) sa vydáva tento štatút rady školy  (ďalej aj „rada“).

Čl. I
Základné ustanovenia

1. Rada sa zriaďuje pri Základnej škole Chotča, Chotča 175, 090 21 Chotča.
2. Sídlo rady je zhodné so sídlom školy, pri ktorej je zriadená.

Čl. II
Pôsobnosť a poslanie rady 

1. Rada je ustanovená podľa § 6 zákona o školskej správe.
2. Rada je iniciatívny a poradný samosprávny orgán, ktorý vyjadruje a presadzuje verejné záujmy a záujmy žiakov, zákonných zástupcov, pedagogických zamestnancov a ostatných zamestnancov školy v oblasti výchovy a vzdelávania. Plní funkciu verejnej kontroly prerokúvaním otázok týkajúcich sa vykonávania hlavnej činnosti školy, posudzuje a vyjadruje sa k činnosti školy z pohľadu školskej problematiky.

Čl. III
Činnosť rady 

1. Rada prerokúva:
1.1. školský poriadok,
1.2. školský vzdelávací program,
1.3. iné dôležité dokumenty a skutočnosti, ktoré sa týkajú činnosti školy.

2. Rada sa vyjadruje ku všetkým závažným skutočnostiam, ktoré sa vzťahujú k práci školy:
2.1. ku koncepčným zámerom rozvoja školy, 
2.2. k návrhu na zrušenie školy
2.3. k návrhu na odvolanie riaditeľa z dôvodu:
2.3.1. porušenia povinností a obmedzení vyplývajúcich z osobitného predpisu, 
2.3.2. závažného porušenia všeobecne záväzných právnych predpisov, na návrh       hlavného školského inšpektora, návrh ministra školstva SR, 
2.4. k návrhom na počty prijímaných žiakov a na počty tried,
2.5. k návrhu školského vzdelávacieho programu a výchovného programu,
2.6. k návrhu rozpočtu,
2.7. k návrhu na vykonávanie podnikateľskej činnosti školy,
2.8. k výročnej správe o výchovno-vzdelávacej činnosti, jej výsledkoch a podmienkach,
2.9. k správe o výsledkoch hospodárenia školy alebo školského zariadenia.

3. Predkladá zriaďovateľovi návrh na odvolanie riaditeľa školy s odôvodnením (§13 ods. 6 písm. a) zákona o školskej správe)

Čl. IV
Zloženie rady 

1. Rada má 5 členov (§ 18 zákona o školskej správe a určenie počtu členov zriaďovateľom).

2. Členmi rady (ZŠ) sú:
2.1. dvaja zástupcovia zamestnancov školy,
2.2. jeden zástupca zákonných zástupcov,
2.3. dvaja delegovaní zástupcovia zriaďovateľa.

Čl. V
Voľby do rady školy

1. Voľby do rady školy vyhlasuje zriaďovateľ najneskôr 30 dní pred dňom skončenia funkčného obdobia rady. 
2. Voľby do rady školy organizačne zabezpečuje riaditeľ na základe písomného poverenia zriaďovateľa. 
3. Zoznam kandidátov vo voľbách do rady školy za príslušnú kategóriu voličov zostavuje predseda rady. Do zoznamu kandidátov možno zapísať len osobu, ktorá na zápis do zoznamu udelila písomný súhlas a navrhol ju najmenej jeden volič z príslušnej kategórie voličov.
4. Voľba zástupcov zamestnancov a zástupcu zákonných zástupcov do rady sa uskutočňuje tajným hlasovaním. 
5. Voľby možno pre príslušnú kategóriu voličov uskutočniť, ak je v mieste ich konania prítomná nadpolovičná väčšina voličov príslušnej kategórie. Inak zriaďovateľ vyhlási za príslušnú kategóriu voličov opakované voľby; pri opakovaných voľbách sa podmienka účasti nadpolovičnej väčšiny príslušnej kategórie voličov nevyžaduje.
6.  Voľby do rady možno uskutočniť aj elektronicky, ak sú zabezpečené požadované podmienky. 
7. Na hlasovacom lístku sa uvádzajú všetci kandidáti zo zoznamu za príslušnú kategóriu voličov. Hlasovací lístok je platný, ak na ňom volič vyznačí kandidátov za príslušnú kategóriu najviac v počte podľa čl. IV tohto štatútu. 
8. Obaja rodičia majú spoločne jeden hlas bez ohľadu na skutočnosť, či sú manželmi; ak školu navštevuje viac ich detí, za každé dieťa majú spoločne jeden hlas.
9. Do rady školy sú zvolení zástupcovia príslušnej kategórie voličov, ktorí podľa počtu príslušných členov rady školy určeného zriaďovateľom získali najvyšší počet hlasov. 
10. Pri rovnosti hlasov rozhodne o zvolení člena rady za príslušné skupiny volebná komisia verejným žrebovaním.
11. Ostatní kandidáti sú náhradníkmi pre príslušnú kategóriu pre prípad uvoľnenia miesta v rade počas jej funkčného obdobia v poradí podľa získaného počtu hlasov.
12. Predseda rady školy vyhotoví o vykonaní volieb do rady školy zápisnicu, ktorá obsahuje
12.1. dátum a čas začiatku a konca volieb do rady školy a ich prerušenia,
12.2. celkový počet voličov príslušnej kategórie voličov,
12.3. počet voličov, ktorým boli vydané hlasovacie lístky,
12.4. počet odovzdaných hlasovacích lístkov,
12.5. počet platných hlasovacích lístkov,
12.6. počet platných hlasov pre jednotlivých kandidátov,
12.7. zoznam zvolených kandidátov v rozsahu meno, priezvisko, kategória voličov,
12.8. meno, priezvisko a podpis predsedu rady školy a overovateľa.
13. Prílohou zápisnice o vykonaní volieb do rady školy je dokumentácia za jednotlivé kategórie voličov vrátane prezenčných listín.
14. Predseda rady školy zabezpečí zverejnenie zápisnice do troch pracovných dní na webovom sídle školy a jej doručenie zriaďovateľovi.
15. Funkčné obdobie rady je štvorročné. 

Čl. VI
Členstvo v rade školy

1. Členom  rady môže byť iba fyzická osoba, ktorá je spôsobilá na právne úkony.
2.  Členstvo v rade zaniká:
2.1. uplynutím funkčného obdobia orgánu školskej samosprávy,
2.2. vzdaním sa členstva,
2.3. ak zástupca zamestnancov prestane byť zamestnancom školy,
2.4. ak dieťa zvoleného zástupcu  rodičov prestane byť žiakom školy,
2.5. odvolaním,
2.6. obmedzením alebo  pozbavením člena spôsobilosti na právne úkony,
2.7. smrťou člena alebo jeho vyhlásením za mŕtveho,
2.8. vymenovaním člena do funkcie riaditeľa alebo zástupcu riaditeľa školy,
2.9. výmazom školy z registra alebo zrušením príslušnej organizačnej zložky.
3. Na uvoľnené miesto v rade nastupuje náhradník zvolený pri riadnych voľbách členov za jednotlivé skupiny. Ak náhradník nie je, riaditeľ školy vyzve príslušnú skupinu o zvolenie nového člena rady. Členstvo nového člena rady školy trvá do konca funkčného obdobia rady školy.
4. Ak bol predseda rady školy odvolaný z tejto funkcie alebo ak sa jej vzdal, ostáva členom rady školy za príslušnú kategóriu voličov a členovia rady školy bezodkladne zvolia nového predsedu rady školy alebo podpredsedu rady školy. 
5. Členstvo v rade sa pozastavuje dňom doručenia prihlášky člena rady alebo jemu blízkej osoby do výberového konania na funkciu riaditeľa školy. Členstvo sa pozastavuje až do skončenia výberového konania. Obnoví alebo zruší sa dňom vymenovania riaditeľa školy.
6. Člen rady môže byť zvolený alebo delegovaný do rady aj v ďalšom funkčnom období.

Čl. VII
Pravidlá rokovania rady 

1. Radu školy riadi predseda. 
2. Predsedu volí rada školy zo svojich členov tajným hlasovaním na ustanovujúcom zasadnutí rady nadpolovičnou väčšinou hlasov prítomných členov rady. 
3. Rada školy je schopná uznášať sa, ak je na jej zasadnutí prítomná nadpolovičná väčšina všetkých členov rady školy. Pri rovnosti počtu hlasov je rozhodujúci hlas predsedajúceho. 
4. Zasadnutie je verejné, ak rada dvojtretinovou väčšinou hlasov všetkých členov nerozhodne inak. 
5. Zasadnutie rady školy sa považuje za verejné, aj ak je zabezpečený jeho verejný priamy prenos. 
6. Zasadnutie rady školy možno uskutočniť aj prostredníctvom videokonferencie alebo inými prostriedkami informačnej a komunikačnej technológie bez fyzickej prítomnosti vrátane tajného hlasovania, ak to technické podmienky umožňujú.
7. Rada sa schádza podľa schváleného plánu, podľa potreby, najmenej však 2 krát ročne.
8. Z každého zasadnutia sa vyhotoví zápisnica a uznesenie, ktoré sa zverejňujú na webovom sídle školy.
9. Dokumentácia rady sa ukladá vo vyhradenom priestore v budove školy. Všetka dokumentácia sa archivuje a po ukončení funkčného obdobia sa odovzdá novej rade.
10. Štatút rady školy schvaľuje rada školy. Štatút rady školy sa zverejňuje na webovom sídle školy. Zmeny v štatúte rady školy sa vykonávajú dodatkom. 


Čl. VIII
Výberové konanie na miesto riaditeľa školy a rada školy

1. Výberové konanie uskutočňuje podľa zákona č. 321/2025 Z. z. zriaďovateľ v spolupráci s výberovou komisiou.
2. Členmi výberovej komisie  pre výberové konanie v ZŠ sú okrem iných aj zástupcovia jej rady školy:
2.1. dvaja za kategóriu zamestnancov, 
2.2. dvaja za zákonných zástupcov, 
2.3. dvaja za zriaďovateľa,
2.4. počet zástupcov rady vo výberovej komisii sa zníži o jedného v kategórii, z ktorej je predseda rady,
2.5. predseda rady školy je členom výberovej komisie a zároveň je predsedom výberovej komisie na základe § 11 ods. 1 pís. a) zákona o školskej správe,
3. Rada školy určí svojich zástupcov do výberovej komisie na základe žiadosti zriaďovateľa dohodou členov; ak nedôjde k dohode, určia sa zástupcovia žrebovaním.
4. Predseda rady školy oznámi písomne zástupcov rady vo výberovej komisii zriaďovateľovi podľa jeho pokynov.

Čl. IX
Práva a povinnosti člena a predsedu rady 

1. Člen rady má právo:
1.1. voliť a byť volený ,
1.2. navrhovať kandidátov na funkciu predsedu rady,
1.3. byť informovaný o všetkých skutočnostiach, ktoré sú predmetom rokovania rady a slobodne sa k nim vyjadrovať,
1.4. hlasovať ku všetkým uzneseniam rady,
1.5. predkladať na rokovanie vlastné námety prípadne materiály.

2. Člen rady je povinný
2.1. zúčastňovať sa jej zasadnutí, neúčasť na troch po sebe nasledujúcich zasadnutiach sa hodnotí ako nezáujem o výkon funkcie a neplnenie povinností člena rady školy podľa tohto štatútu,
2.2. s dostatočným predstihom oznámiť predsedovi všetky skutočnosti, ktoré by mohli viesť k ukončeniu alebo pozastaveniu členstva v rade,
2.3. člen je povinný zabezpečiť ochranu osobných údajov chránených všeobecne záväznými právnymi predpismi alebo uznesením rady a to i po ukončení členstva v rade.   
3. Predseda rady je povinný
3.1. Predseda riadi činnosť rady a koná v jej mene. Rozhoduje o všetkých záležitostiach, ak nie sú zákonom alebo štatútom vyhradené do pôsobnosti iných orgánov.
3.2. Predseda predloží na najbližšom zasadaní po ustanovení rady návrh jej štatútu na schválenie.
3.3. Predseda zvoláva, pripravuje a riadi schôdze rady.
3.4. Predseda zvolá radu školy najneskôr do 15 dní, ak o to požiada tretina členov rady, riaditeľ školy alebo zriaďovateľ školy. 
3.5. Uznesenie rady môže obmedziť právo predsedu konať v jej mene; toto obmedzenie však nie je účinné voči tretím osobám, ak tieto osoby o tejto skutočnosti nevedeli, alebo nemohli vedieť.
3.6. Predseda informuje verejnosť o zložení a činnosti rady na verejne prístupnom mieste v škole (nástenka) a na webovom sídle školy. 
3.7. V prípade zániku členstva pred uplynutím funkčného obdobia rady je predseda povinný bezodkladne iniciovať voľbu nového člena v súlade s platnou legislatívou.

Čl. XI
Hospodárenie rady

1. Rada zabezpečuje svoju činnosť z prostriedkov rozpočtu školy určenými na tento účel v súlade s osobitnými predpismi.
2. Rada nemá vlastný majetok.

Čl. XII
Záverečné ustanovenia

1. Jednotlivé ustanovenia štatútu môžu byť dodatkom upravené, zmenené, doplnené alebo vypustené na návrh člena rady po schválení radou.
2. Tento štatút bol prerokovaný a schválený na zasadnutí rady dňa  a od tohto dňa nadobúda účinnosť.







V Chotči, dňa 	26.06.2026
 

                                                                                                          Nikola Tokárska     
    predseda rady
